Joshua 17 | Beibele Inthaneteng | Phetolelo ya Lefase le Lefsa
17 Moloko wa Manase+ wa abelwa+ naga, ka ge yena e be e le leitšibulo la Josefa,+ ya abelwa le Makiri+ leitšibulo la Manase tatago Gileada,+ ka ge e be e le mogale ntweng;+ Gileada+ le Bashani ya ba tša gagwe.
2 Naga ya abelwa le barwa ba bangwe ba Manase go ya ka malapa a bona, ya abelwa barwa ba Abi-esere,+ barwa ba Heleke,+ barwa ba Asiriele, barwa ba Shikeme,+ barwa ba Hefere le barwa ba Shemida.+ Ba e be e le bana ba masogana ba Manase morwa wa Josefa go ya ka malapa a bona.
3 Ge e le Tselofehadi+ morwa wa Hefere, morwa wa Gileada, morwa wa Makiri, morwa wa Manase, o be a se na barwa eupša a na le barwedi, gomme maina a barwedi ba gagwe šea: Maala, Noa, Hogola, Milika le Thiritsa.+
4 Ba ile ba tla pele ga moperisita Eleasara+ le Joshua morwa wa Nuni gotee le dikgošana, ba re: “Jehofa ke yena a laetšego Moshe gore a re nee bohwa gare ga bana babo rena.”+ Ke moka a ba nea bohwa gare ga barwarre ba tatago bona go ya kamoo Jehofa a laetšego ka gona.+
5 Manase o be a abetšwe dilete tše lesome ka ntle le naga ya Gileada le ya Bashani, tšeo di bego di le ka mošola wa Noka ya Jorodane;+
6 barwedi ba Manase ba newa bohwa gare ga barwa ba gagwe; naga ya Gileada ya abelwa barwa ba bangwe ba Manase.
7 Mollwane wa Manase o be o tloga Ashere o fihla Mikemethate+ yeo e lebanego le Shikeme,+ o leba ka go le letona nageng yeo go dulago batho ba Ene-Thapua.
8 Naga ya Thapua+ e ile ya ba ya Manase, eupša motse wa Thapua wo o lego mollwaneng wa Manase e be e le wa bana ba Efuraime.
9 Mollwane o be o theogela moeding wa mafula wa Kana, o leba ka borwa moeding wa mafula wa metse+ ye ya Efuraime gare ga metse ya Manase, gomme mollwane wa Manase o be o le ka leboa la moedi wa mafula o goma lewatleng.+
10 Naga ya ka thoko ya borwa e be e le ya Efuraime, ya ka thoko ya leboa e le ya Manase, gomme mollwane wa Manase o be o goma lewatleng;+ naga ya Manase ka leboa e be e fihla ka Ashere gomme ka bohlabela e fihla ka Isakara.
11 Metse ya Manase+ kua Isakara le Ashere e be e le Bethe-sheane+ le metse yeo e e dikologilego, Ibileama+ le metse yeo e e dikologilego, Doro+ gotee le badudi ba yona ka moka le metse yeo e e dikologilego, Endoro+ gotee le badudi ba yona ka moka le metse yeo e e dikologilego, Thaanake+ gotee le badudi ba yona ka moka le metse yeo e e dikologilego, Megido+ gotee le badudi ba yona ka moka le metse yeo e e dikologilego, e lego meboto e meraro.
12 Barwa ba Manase ga se ba kgona go thopa metse ye,+ eupša Bakanana ba ile ba phegelela go dula nageng ye.+
13 Ya re ge bana ba Isiraele ba tiile matla,+ ba gapeletša Bakanana go šoma ka thata+ gomme ba se ke ba ba amoga naga.+
14 Bana ba Josefa ba bolela le Joshua, ba re: “Ke ka lebaka la’ng o re neile karolo e tee ya naga yeo e abilwego ka matengwa+ le karolo e tee ya naga yeo e segilwego ka mellwane e le bohwa, mola e le gore re ba bantši kudu ka ge Jehofa a re šegofaditše go ba go fihla ga bjale?”+
15 Ge ba re’alo Joshua a re go bona: “Ge e ba le le ba bantši kudu, rotogelang sethokgweng le ithemele sona nageng ya Baperetse+ le ya Barefai,+ ka gobane selete sa dithabeng+ sa Baefuraime ke se senyenyane kudu bakeng sa lena.”
16 Ke moka bana ba Josefa ba re: “Selete sa dithabeng ga se a re lekana, le gona Bakanana ka moka bao ba dulago nageng ya moeding bao ba lego Bethe-sheane+ le metseng ya yona yeo e e dikologilego gotee le bao ba dulago moeding wa Jeseriele,+ ba na le dikoloi tša ntwa+ tšeo di hlometšwego disabole maotwaneng a tšona.”
17 Joshua a botša bana ba Josefa, e lego Efuraime le Manase, a re: “Le ba bantši kudu, e bile le ba matla kudu.+ Ga le a swanela go hwetša karolo e tee feela ya naga,+
18 eupša le selete sa dithabeng e swanetše go ba sa lena.+ Ka ge e le sethokgwa, le swanetše go se rema gomme e be moo mollwane wa lena o gomago gona. Le rake Bakanana gaešita le ge ba na le dikoloi tša ntwa tšeo di hlometšwego disabole tša tšhipi maotwaneng a tšona e bile e le ba matla.”+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D17%26wtlocale%3DSE%26srcid=share⊂ject=Bala Beibele Inthaneteng